**Obligatorisk lovmal for Fuglehundklubbenes Forbunds medlemsklubber**

Lover for Norsk Irsksetter Klubb stiftet 1917

Vedtatt av Representantskapet den 12 mai 2013

Lovene er godkjent av Fuglehundklubbenes Forbund den xxxxxx

**Kap 1 Innledende bestemmelser**

**§1-1 Organisasjon og virkeområde**

Klubbens navn er Norsk Irsksetterklubb, og forkortes til NISK. Klubben er selvstendig rettssubjekt og er å regne som egen juridisk enhet. Klubben er medlemsklubb i Fuglehundklubbenes Forbund (FKF) som er et medlemsforbund i Norsk Kennel Klub (NKK), og klubben og dens medlemmer er derfor forpliktet til å overholde FKFs og NKKs lover og bestemmelser.

Klubben omfatter rasene irsk setter (IS) og irsk rød og hvit setter (IRHS). Raseansvaret for de raser klubben omfatter, er delegert direkte fra NKK til NISK jfr. § 1.1 i FKFs lover.

Klubben har verneting i Oslo.

**§1-2 Formål**

NISK har til formål å ivareta hundens og hundeholdets interesser i Norge, samt å bidra til å fremme positive aktiviteter med hund og utviklingen av den irske setter samt den irsk røde og hvite setter.

NISK skal også arbeide for etisk og praktisk riktig behandling av hunder, og for at avl av hunder skjer i ønsket retning, både når det gjelder rasestandard og rasenes sunnhet.

NISK skal spesielt ha fokus på å:

1. fremme utviklingen av den irske setter samt den irsk røde og hvite setter som jakthund
2. fremme utviklingen av de to irsksetterrasene som ensartet og edel type etter rasestandarden

**§1-3 Definisjoner**

Klubbens organer:

- Representantskapet

- Ekstraordinært representantskap

- Styret

- Valgkomite

- Avdelinger

- Distriktsrepresentanter

**Kap 2 Medlemskap og krav til dette**

**§2-1 Medlemskap**

Styret kan nekte å oppta som medlem person som antas å kunne skade klubben og/eller hundesaken. Ingen har krav på medlemskap i klubben. Person nektet tatt opp i klubben som medlem kan anke avslag til NKKs Appellutvalg.

**§2-2 Medlemskontingent**

Alle medlemmer skal betale en grunnkontingent til NKK med den størrelse som er fastsatt av NKKs Representantskap samt klubbkontingent fastsatt av klubbens årsmøte.

Medlemmet har ingen rettigheter før kontingenten er betalt.

**§2-3 Medlemsplikter**

Medlemmene er forpliktet til å støtte NISKs, FKFs og NKKs virksomhet samt å følge NISK, FKF og NKK lover og bestemmelser. Medlemmene er forpliktet til å sette seg inn i gjeldende regler for aktiviteter og forhold de befatter seg med slik de er fastsatt av NKK, FKF eller klubben.

**§2-4 Opphør av medlemskap**

Medlemskap i klubben opphører ved:

a) Utmeldelse

b) Strykning besluttet av klubbens styre på grunn av manglende kontingentbetaling og/eller annen uregulert gjeld til klubben

c) Strykning på grunn av manglende betaling av grunnkontingent til NKK

d) Vedtak om eksklusjon etter NKKs lover Kap. 7

**§2-5 Disiplinær reaksjoner**

NKKs lover Kap.7 Disiplinærreaksjoner gjelder i sin helhet.

**§2-6 Æresmedlem – hederstegn i gull**

Styret kan på representantskapet foreslå særlig fortjente medlemmer som klubbens æresmedlemmer. Det kreves 2/3 kvalifisert flertall og voteres uten debatt. Æresmedlemmer betaler ikke kontingent til klubben.

Styret kan påskjønne personer som har utmerket seg spesielt i klubben gjennom organisatorisk arbeid, i spesielle enkeltsaker eller på annen måte har representert klubben på en særdeles god måte. Disse tildeles hederstegn i gull.

**Kap 3 Organisasjon**

**§3-1 Høyeste myndighet**

Klubbens høyeste myndighet er Representantskapet og avholdes hvert år innen 15.mai.

Representantskapet fatter sine vedtak med alminnelig flertall av fremmøtte stemmer med unntak av lovvedtak (som krever 2/3 flertall) og beslutning om oppløsning av klubben (som krever ¾ flertall).

I tilfelle av stemmelikhet er forslaget forkastet.

Et vedtak trer i kraft straks med mindre vedtaket selv angir noe annet.

Det kan alltid kreves skriftlig avstemming.

**§3-2 Møte og stemmerett**

Alle klubbens medlemmer som har betalt kontingenten for det år årsmøtet avholdes har møte- og talerett under representantskapet. Med medlem forstås kun person med gyldig medlemskap.

Stemmerett på representantskapet har utsendinger fra distriktsavdelingene valgt av avdelingenes årsmøte, distriktsrepresentantene og styret. Utsendingene disponerer stemmer grunnlag av medlemmer som har betalt kontingent i inneværende år. Utenlandske medlemmer har ikke stemmerett på generalforsamlingen.

Man disponerer stemmer slik:

0-25: 1 stemme
26-50: 2 stemmer
51-75: 3 stemmer
76-100: 4 stemmer
101-125: 5 stemmer

Enkeltmedlem sin stemme følger bostedsadresse og tilhører distrikt definert som under:

Avd.1 Østfold, Oslo og Akershus

Avd.2 Vestfold, Buskerud og Telemark

Avd. 3 Hedemark og Oppland

Avd. 4 Sørlandet

Avd. 5 Hordaland

Avd. 7 Nord- og Sør-Trøndelag

Avd. 9 Troms og Nord Hålogaland

DR Rogaland

DR Sogn og Fjordane/Møre og Romsdal

DR Nordland, unntatt Nord Hålogaland.

Styret har 1 stemme i saker som behandles. Dog har ikke styret stemmerett når regnskap og beretning behandles.

Vedtak kan bare fattes i saker som er ført på dagsorden.

Ingen stemmeberettigede ved representantskapet kan møte med mer enn en fullmakt.

På klubbens representantskap kan NKK og FKF møte med inntil 2 representanter hver som har talerett, men ikke stemmerett.

**§3-3 Innkalling**

Dato for representantskapet skal gjøres kjent for klubbens medlemmer med minst 8 ukers varsel.

Med innkallelsen til representantskapet skal følge:

1. dagsorden
2. undertegnet årsberetning
3. undertegnet regnskap med revisors beretning
4. budsjett for neste år
5. forslag, saker eller lovendringer som medlemmer eller styret ønsker fremmet må være styret i hende/poststemplet senest 4 uker før møtedato.
6. forslag til kandidater til valgene må være Valgkomiteen i hende/poststemplet senest 4 uker før møtedato. Foreslåtte kandidater og Valgkomiteens innstilling legges fram for RS. Alle medlemmer over 15 år har fulle medlemsrettigheter og er valgbare til verv i klubben.

**§3-4 Representantskapets oppgaver.**

Ordinært representantskaps oppgaver er:

1. Fastsette representantenes stemmer
2. Oppnevne møteleder, referent(er), tellekorps og 2 representanter til å undertegne protokollen fra møtet.
3. Behandle årsberetning
4. Godkjenne regnskap med revisors beretning
5. Opprettelse og nedleggelse av avdelinger[[1]](#footnote-1)
6. Behandle og fatte vedtak i alle saker som er ført opp på innkallingens dagsorden. Benkeforslag er ikke tillatt, bare endringsforslag til rettidig fremmede forslag.
7. Vedta instruks for organer som oppnevnes av representantskapet.
8. Godkjenne budsjett og kontingent for neste år
9. Behandle valgkomiteens innstilling og velge:

- Leder for 1 år

- Nestleder for 1 år

- Styremedlem – økonomiansvarlig for 2 år

- Styremedlem – leder av avlsrådet for 2 år

- Styremedlem – ansvarlig for jakt for 2 år

- Styremedlem – ansvarlig for utstilling for 2 år[[2]](#footnote-2)

- 2 varamedlemmer for 1 år[[3]](#footnote-3)

- Revisor med vararevisor for 2 år

- Valgkomite med leder og øvrige 2 medlemmer for 2 år, samt 1 vararepresentant for 1 år

Ved behov bør det ved valg settes en funksjonstid som sikrer kontinuitet i styret.[[4]](#footnote-4)

Personer som soner dom eller er under tiltale for dyremishandling etter ”Lov om dyrevelferd” kan ikke velges eller oppnevnes til tillitsverv i klubben.

Kun saker oppført på dagsorden kan behandles, benkeforslag er ikke tillatt. Endringsforslag til saker på dagsorden kan fremsettes under årsmøtet også ved valg[[5]](#footnote-5).

Oppretter Representantskapet ved lovendring nye organer/tillitsverv eller det ikke foreligger kandidater til ledige tillitsverv, kan Representantskapet i samme møte velge tillitspersoner til nyopprettede eller ledige verv uten at forslag på kandidater har vært fremmet på fastsatt måte.

**§3-5 Ekstraordinært representantskap**

Ekstraordinær representantskap avholdes hvis representantskapet, styret eller minst 10 % av medlemmene forlanger det.

Møtet innkalles med minst 14 dagers varsel sammen med angivelse av de ekstraordinære saker som skal behandles. Kun de oppgitte saker eller forslag kan behandles. Endringsforslag til saker på dagsorden kan fremsettes under representantskapet, [ ”også ved valg” eller ”ikke ved valg”][[6]](#footnote-6).

Reglene for ordinært representantskap gjelder for øvrig så langt de passer.

På klubbens ekstraordinære representantskap kan NKK og FKF møte med inntil 2 representanter hver som har talerett, men ikke stemmerett.

**Kap 4 Styret m.v.**

**§4-1 Styret**

Styret er klubbens høyeste myndighet mellom representantskapene.

**§4-2 Vedtak og representasjon**

Styret er beslutningsdyktig når mer enn halvparten av styremedlemmene er til stede.

Styret sammenkalles når leder bestemmer eller når ett av styremedlemmene krever det. Det skal føres protokoll fra styremøtene og de skal være tilgjengelig for medlemmene, FKF og NKK.

**§4-3 Styrets oppgaver er:**

- lede klubben mellom representantskapene

- avholde representantskap

- drive klubben i samsvar med klubbens formål

- gjennomføre beslutninger truffet av representantskapet

- oppnevne komiteer og representanter for klubben og utarbeide retningslinjer for særkomiteer, avlsråd[[7]](#footnote-7) og informasjonsansvarlig

- søke å koordinere sine aktiviteter med andre klubber via den lokale NKK-regionen

- velge/oppnevne sekretær innen eller utenfor styret[[8]](#footnote-8)

**Kap. 5 Representanskapvalgte verv/komiteer**

**§5-1 Valgkomite**

Valgkomiteen består av Leder og 2 medlemmer, samt 1 varamedlem.[[9]](#footnote-9) Leder har ansvar for komiteens arbeid. Valgkomiteen tar imot og skal selv fremme forslag på kandidater til alle de verv som skal besettes.

**§5-2 Revisor**

Representantskapet velger revisor[[10]](#footnote-10) og vararevisor. Revisor reviderer regnskapene og avgir beretning til representantskapet.

Både revisor og vararevisor bør være personer med kunnskap og erfaring i regnskapsførsel.

**Kap. 6 Distriktsavdelinger m.v.**

**§6-1 Distriktsavdelinger**

Avdelingene er organer for geografisk bestemte områder. Klubbens medlemmer er tilsluttet de distriktene hvor de er bosatt. Bare avdelingens medlemmer som har betalt skyldig kontingent bosatt i vedkommendes avdelingsdistrikt kan delta med stemmerett eller være valgbare ved avdelingens årsmøte. Medlemmer av andre avdelinger har adgang til alle avdelingsmøter, dog uten stemmerett.

Distriktsavdelinger kan opprettes når medlemmer ønsker det. Styret gir anbefaling til representantskapet som fatter endelig vedtak. Avdelingene er underlagt klubbens lover og plikter å arbeide etter de retningslinjer som representantskapet har dratt opp.

**§ 6-1-1 Avdelingsårsmøtet**

Årsmøtet er avdelingens øverste beslutningsorgan. Årsmøtet innkalles av avdelingsstyret. Årsmøtedato skal opplyses på klubbens hjemmeside med minst 4 ukers varsel. Innkalling skjer skriftlig med minst 2 ukers varsel og med opplysning om hvor sakspapirer kan fås.

Årsmøtet skal behandle følgende saker:

1. godkjenning av innkalling og dagsorden
2. valg av dirigent, referent og to protokollunderskrivere
3. behandle styrets beretning
4. godkjenning av regnskap
5. behandle styrets budsjett og handlingsplan
6. behandle innkomne forslag
7. valg av avdelingsstyre
8. valg av utsendinger til representantskapet

Sakspapirer skal legges ut på NISK hjemmesider.

Fristen for innsending av forslag settes til 3 uker før årsmøtet.

Vedtak på årsmøtet fattes med simpelt flertall. Ved stemmelikhet faller forslaget. Avstemmingen skjer åpent så sant ikke en eller flere krever skriftlig avstemming. Stemmer kan gis ved fullmakt. Ingen stemmeberettigede ved årsmøtet kan møte med mer enn 1 fullmakt.

Referat fra årsmøtet skal sendes styret innen 15. mars.

Regnskap avsluttes pr 31. desember og sendes styret innen 15. februar for innarbeiding i hovedregnskapet.

**§ 6-1-2 Avdelingsstyret**

Avdelingsstyret leder avdelingens virksomhet og aktiviteter etter klubbens lover og retningslinjer gitt av representantskapet og av avdelingens årsmøte.

Avdelingsstyret er ansvarlig for det budsjett årsmøtet vedtar.

Avdelingsstyret skal bestå av leder, nestleder, kasserer og sekretær. Det skal i tillegg være minst et styremedlem.

Avdelingsstyret kan opprette egne utvalg etter behov.

Avdelingsstyret er beslutningsdyktig når 2/3 av medlemmene er til stede.

**§6-1-3 Oppløsning av distriktsavdelinger**

Forslag om oppløsning av distriktsavdelingen skal sendes styret innen 1. desember.

Vedtak om oppløsning krever ¾ flertall ved skriftlig avstemning på avdelingsårsmøtet.

Forslaget fremlegges på ordinært representantskap med innstilling fra styret. Representantskapet må fatte vedtak om oppløsning med ¾ flertall for at distriktsavdelingen kan oppløses.

Dersom distriktsavdelingen oppløses, skal midlene overføres til hovedstyret, som får ansvaret for forvaltningen av midlene.

**§ 6-2 Distriktsrepresentanter**

I de delene av landet der det ikke er avdelinger eller medlemmene ikke ønsker å opprette avdeling kan det velges en distriktsrepresentant.

**§ 6-2-1 Valg av distriktsrepresentanter**

Forslag til distriktsrepresentanter fremmes ved at enten medlemmene i vedkommende distrikt, eller styret foreslår en eller flere kandidater. Listen over kandidater kunngjøres på klubbens nettsted.

Stemmeseddel sendes styret innen gitt tidsfrist. Stemmerett gjelder kun i eget distrikt.

Distriktsrepresentantene velges med en funksjonstid på 2 år.

Styret i NISK har ansvar for å utlyse nytt valg.

**§6-2-2 Distriktsrepresentantenes mandat**

Distriktsrepresentantene er underlagt klubbens lover og plikter å arbeide etter de retningslinjer som generalforsamlingen drar opp.

Distriktsrepresentantene kan i regi av klubben ta ansvar for slike aktiviteter som ligger innenfor representantskapet retningslinjer og som medlemmene ønsker. Dersom budsjett for slike aktiviteter forutsetter økonomisk bistand fra klubben, skal dette på forhånd klareres med styret.

**Kap. 7 Diverse bestemmelser**

**§7-1 Lovendringer**

Lovendringer kan skje på ordinært årsmøte og må vedtas med minst 2/3 flertall. Lovene og endringer av disse må sendes FKFs styre for godkjennelse, men trer i kraft på det tidspunkt som er bestemt i lovvedtaket eller straks dersom intet er bestemt.

**§7-2 Tolking av lovene**

NKKs Lovkomite kan ikke tolke disse lovene med unntak av de deler som er obligatorisk som følge av tilknytningen til NKK jmf. NKKs lover § 6-1.[[11]](#footnote-11)

**§7-3 Oppløsning**

For å oppløse klubben kreves det minst ¾ flertall på ordinært representantskap. Beslutningen må stadfestes på ekstraordinært representantskap med minst ¾ flertall. Først etter annen gangs vedtak trer beslutningen om oppløsning i kraft.

Ved oppløsning tilfaller klubbens midler et av årsmøte bestemt formål. Bestemmer ikke årsmøte noe spesielt tilfaller midlene NKK.

1. [↑](#footnote-ref-1)
2. Valgfritt hvor mange år og hvor mange styremedlemmer. Det bør ved første gangs valg velges ½ styre for 1 år for å sikre overlapping. [↑](#footnote-ref-2)
3. Valgfritt hvor mange varamedlemmer. [↑](#footnote-ref-3)
4. Med funksjonstid menes rimelig overlapping. [↑](#footnote-ref-4)
5. Den enkelte klubb må ta stilling til om dette også gjelder ved valg. Klubbens tradisjon, fremtidige ønske og antall medlemmer vil være momenter som avgjør dette. [↑](#footnote-ref-5)
6. Den enkelte klubb må ta stilling til om dette også gjelder ved valg. Klubbens tradisjon, fremtidige ønske og antall medlemmer vil være momenter som avgjør dette [↑](#footnote-ref-6)
7. Hvis klubben har avlsråd. [↑](#footnote-ref-7)
8. Hvis ikke Årsmøtet har valgt funksjonen [↑](#footnote-ref-8)
9. Komiteen kan økes i antall medlemmer. [↑](#footnote-ref-9)
10. Kan velges flere, men må da være angitt antallet. [↑](#footnote-ref-10)
11. Valgfri bestemmelse. Dersom man ikke tar med denne bestemmelsen kan lovkomiteen avgi bindende uttalelse om tolkning av klubbens lover jf NKK lover § 6-1. [↑](#footnote-ref-11)